# ΠΑΣΚ Χημικών – Συνεργαζόμενοι

# *Έχουμε όραμα και στόχους για την Ε.Ε.Χ. και τους χημικούς*

# *Όλοι μαζί μπορούμε να οικοδομήσουμε ένα καλύτερο μέλλον για τον κλάδο μας*

1. **H παρούσα συγκυρία- Συμμετοχή για την Ανατροπή**

Οι εκλογές στην Ε.Ε.Χ. στις 13.12.2009 βρίσκουν την Ελλάδα σε μια περίοδο αλλαγής και ανατροπών. Αλλαγές και ανατροπές που ξεκινούν όχι μόνο με αφετηρία την αλλαγή διακυβέρνησης της χώρας στις 4.10.2009 αλλά από τη εκφρασμένη διαπίστωση ότι η αλλαγή της πορείας της χώρας που θα φέρει ριζικές αλλαγές, στην κοινωνία, στην οικονομία και στην παιδεία δεν είναι πλέον ανατρέψιμη.

Η κατάσταση στο επιστημονικό, επαγγελματικό και κοινωνικό χώρο των χημικών δυστυχώς δεν είναι διαφορετική από την ευρύτερη κατάσταση. Όμως για αυτό δεν ευθύνονται μόνο το μακρο-κοινωνικό και μακρο-οικονομικό περιβάλλον αλλά συγκεκριμένες τακτικές και πρακτικές που ευδοκιμούν στην Ε.Ε.Χ. αλλά και η αμοιβαία αδυναμία, τόσο της Ε.Ε.Χ να προσελκύσει τους χημικούς όσο των χημικών να ενδυναμώσουν με τη συμμετοχή τους τη δράση της.

Η περασμένη τριετία 2006-2009 ήταν ένα διάστημα στο οποίο η κατάσταση επιδεινώθηκε. Βήματα προόδου που είχαν γίνει το διάστημα 2000-2006 εξανεμίσθηκαν. Το όραμα για ισχυρή Ε.Ε.Χ έσβησε. Προέκυψε αδυναμία ακόμη και για την απλή διαχείριση καταστάσεων ρουτίνας που ταλανίζουν το κλάδο μας. Η θέση της Ε.Ε.Χ. υποβαθμίσθηκε τόσο στα μάτια της πολιτείας όσο και της κοινωνίας. Τα επαγγελματικά, ασφαλιστικά και επιστημονικά δικαιώματα των χημικών υποχώρησαν απότομα, χωρίς να υπάρξει ούτε καν αξιοπρεπή διαχείριση εκ μέρους της Κεντρικής Διοίκησης της Ε.Ε.Χ.

Οι ευκαιρίες για κοινή δράση με άλλους επιστημονικούς και κοινωνικούς φορείς, για ανάληψη πρωτοβουλιών σε τοπικό και πανελλαδικό επίπεδο για τα τρόφιμα, το περιβάλλον, την παιδεία, την εκπαίδευση, την ασφάλιση, για προώθηση πάγιων αιτημάτων μας που παρουσιάσθηκαν το διάστημα 2005-2009, προσπέρασαν την αδράνεια, την ανεπάρκεια, την εσωστρέφεια και τα φοβικά σύνδρομα που κατέκλυσαν την κεντρική διοίκηση της Ε.Ε.Χ το ίδιο διάστημα και χάθηκαν μια για πάντα.

Αυτή η κατάσταση διαδέχθηκε την επιτυχημένη και δημιουργική πορεία στην οποία συνέβαλε η Διοίκηση της ΠΑΣΚ το διάστημα 2003-2005 με επιτυχίες στα ζητήματα της Ε.Ε.Χ μια πορεία που δημιουργούσε τις προϋποθέσεις για συνέχιση της βελτίωσης της κατάστασης. Ο *προσεκτικός αναγνώστης μπορεί να δει στο φυλλάδιο μας για τις εκλογές του 2006 την αναλυτική καταγραφή της προόδου και του σχεδιασμού μας που ανακόπηκε ξαφνικά αφού οι άλλες παρατάξεις δεν θέλανε τη συνδιοίκηση με την ΠΑΣΚ.* Στο πλαίσιο αυτής της εσωστρέφειας κάποιοι πίστεψαν ότι είναι καλύτερο να αποκλείσουν την ΠΑΣΚ από τη συμμετοχή της στη Διοίκηση και με μεθοδευμένες διαδικασίες να εξοστρακίσουν τον πυρήνα των στελεχών της. Η προσπάθεια τους απέτυχε.

Εδώ και 6 μήνες η ΠΑΣΚ Χημικών είναι η πρώτη συνδικαλιστική παράταξη στον επιστημονικό χώρο με εκλεγμένα από πανελλαδικές διαδικασίες όργανα και συντεταγμένες θέσεις για όλα τα προβλήματα. Πριν από δύο χρόνια λίγοι πίστευαν ότι σήμερα θα είμαστε σε θέση, μετά από ένα οργανωτικό και ιδρυτικό συνέδριο συμμετοχής και πανελλαδικής συσπείρωσης των χημικών το Μάιο του 2009 να απευθύνουμε προσκλητήριο συμμετοχής και νίκης στους συναδέλφους. Οι πολιτικοί μας αντίπαλοι μας θεωρούσαν τελειωμένους. Έκαναν όμως όλοι τους, για ακόμη μία φορά, το ίδιο λάθος. Θεώρησαν ότι μπορούν να χειραγωγήσουν την Ε.Ε.Χ. και τους χημικούς και να υποτάξουν το ζήτημα των χημικών σε μικροκομματικούς και μικροπολιτικούς σχεδιασμούς.

Δεν ερχόμαστε, ούτε διεκδικούμε την εκλογική νίκη στις εκλογές της Ε.Ε.Χ , για να καταλάβουμε καρέκλες, αλλά για να λύσουμε προβλήματα. Όσοι δεν το αντιλαμβάνονται αυτό, δεν έχουν καμιά θέση στην προσπάθειά μας. Πρώτη η ΠΑΣΚ Χημικών, πρώτη στην Ε.Ε.Χ αλλά και πρώτη στο χώρο του ΠΑΣΟΚ προκήρυξε ανοιχτή διαδικασία επιλογής υποψηφίων για τις εκλογές στην Ε.Ε.Χ.

Εμείς λέμε την αλήθεια στους χημικούς. Γνωρίζουμε ότι αυτή τη στιγμή επικρατεί ένα χάος στα οργανωτικά, διοικητικά και οικονομικά θέματα της Ε.Ε.Χ. που δεν σηκώνει κανέναν εξωραϊσμό, ούτε συγχωρεί καμία καθυστέρηση. Γι' αυτό, τα βήματά μας θα είναι άμεσα. Γι' αυτό και τα έχουμε προετοιμάσει προσεκτικά εδώ και καιρό.

Σήμερα, απευθυνόμαστε στο χημικό που αισθάνεται αποξενωμένος, απομονωμένος από τις καθημερινές αποφάσεις. Απευθυνόμαστε στο νέο χημικό, στον άνεργο και στον υποαπασχολούμενο, στον ελεύθερο επαγγελματία και στο δημόσιο υπάλληλο και στον εκπαιδευτικό, σε όλους που βλέπουν να εγκλωβίζονται σε ένα ζοφερό αναπτυξιακό και οικονομικό περιβάλλον, που αισθάνονται την επαγγελματική και επιστημονική περιθωριοποίηση και την υποβάθμιση του πτυχίου του και των προσπαθειών τους.

Η **ανατροπή** αυτών των καταστάσεων αποτελεί μονόδρομο για να μη χαθεί η Ε.Ε.Χ και μαζί με αυτήν τα δικαιώματα και το κύρος των χημικών ως αυτόνομου επιστημονικού κλάδου μέσα στα επόμενα χρόνια.

Η **ανατροπή** βέβαια δεν συμβαίνει με εφόδους και κινηματικές διαδικασίες, αλλά με σχεδιασμό, συμμετοχή και μικρά σταθερά βήματα προόδου και **μόνον όταν ο χημικός από μέρος του προβλήματος γίνει μέρος της λύσης, σύμμαχος στον αγώνα που πρέπει να δίνει καθημερινά η Ε.Ε.Χ**

Γιατί εμείς δεν θέλουμε απλά να αντικαταστήσουμε τις άλλες παρατάξεις στη Διοίκηση της Ε.Ε.Χ.  Θέλουμε να οδηγήσουμε την Ε.Ε.Χ. μπροστά στη δεύτερη δεκαετία του 21ου αιώνα.

Στόχος μας, στις επόμενες εκλογές, δεν είναι μια άλλη διοίκηση, μια άλλη νομή, αλλά μια ριζική αλλαγή που θα μεταμορφώσει την Ε.Ε.Χ. στα μάτια των χημικών και της κοινωνίας.

Και χρειαζόμαστε δίπλα μας τους χημικούς, με την ψήφο τους, αλλά και με την ψυχή τους, με την συμμετοχή τους. Κάθε μέρα, να αποδεικνύουμε ότι είμαστε εκεί, δίπλα τους. Ότι μπορούν να βασίζονται στην Ε.Ε.Χ. Ότι τους ακούμε, πριν μας ακούσουν. Ότι τα προβλήματά τους είναι στο επίκεντρο κάθε πρότασής μας, κάθε πολιτικής μας επιλογής. Αυτό αποτελεί σήμερα το θεμέλιο της αξιοπιστίας μας. Μιλάμε για την πραγματική αλλαγή που επιδιώκουμε. Την αλλαγή, που δεν αφορά στις καρέκλες, αλλά την **ανατροπή** στη δράση και στην υπόσταση της Ε.Ε.Χ.

Γιατί τώρα είναι ο καιρός. **Έχουμε τις προτάσεις μας** και έχουμε διαπιστώσει ότι στο γενικότερο κλίμα της αλλαγής και της ανατροπής με τη νέα διακυβέρνηση της χώρας οι συνθήκες είναι ευνοϊκότερες όσο ποτέ για την προώθηση θεσμικών αλλαγών στην εκπαίδευση, στην κατάρτιση, στα επαγγελματικά δικαιώματα, στην ανάπτυξη, στην ποιότητα, στο περιβάλλον και στην προστασία του καταναλωτή. Αλλαγές που θα κατοχυρώσουν τη θέση των χημικών.

Είμαστε σε θέση να παρέμβουμε άμεσα στις εξελίξεις που έχουν ήδη αρχίσει να συμβαίνουν, με γνώμονα το χημικό και την προσφορά της Ε.Ε.Χ στην ανάπτυξη της χώρας.

***Οι χημικοί καλούνται στις εκλογές της 13.12.2009 για :***

* ***Να λάβουν την απόφαση συμμετοχής στις κρισιμότερες ίσως για την ιστορία της Ε.Ε.Χ εκλογές***
* ***Να πάρουν την απόφαση να επιβραβεύσουν τις πολιτικές δυνάμεις, που είναι αποφασισμένες να αλλάξουν την πορεία της Ε.Ε.Χ.***
* ***Να επιβραβεύσουν πολιτικές, που βάζουν πρώτα το χημικό***
* ***Να επιλέξουν πολιτικές προτάσεις, σχέδιο για την Ε.Ε.Χ και τον χημικό, που ξαναφέρνουν την ελπίδα στο χώρο μας.***
* ***Να γυρίσουν τη σελίδα και να προκαλέσουν την ανατροπή του σκηνικού στην Ε.Ε.Χ***

1. **Απολογισμός Διοίκησης της τριετίας 2006-2009- οι άλλες παρατάξεις και εμείς**

Σε ό,τι αφορά στη δράση της Διοικούσας Επιτροπής το διάστημα 2006-2009, η **Νέα Κίνηση Χημικών,** ενισχυμένη από τις μετεκλογική συνεργασία της με τη Δημιουργική Πρωτοπορία εξέλεξε 4 μέλη στην Διοικούσα Επιτροπή. Βέβαια αυτή η «ισχυρή» παρουσία εξελίχθηκε σε πασαρέλα αφού 3 φορές στελέχη της Νέας Κίνησης παραιτήθηκαν και αντικαταστάθηκαν στη Διοικούσα Επιτροπή. Προφανώς και δεν υπήρχε διάθεση για προσφορά, ούτε και για οργανωμένη παρουσία. Το μόνο που φάνηκε να ενδιαφέρει τη ΝΚΧ ήταν η επαγγελματική αποκατάσταση του στενού πυρήνα της, πολλές φορές με προκλητικές ενέργειες( μετατάξεων από το παράθυρο και συμμετοχή σε διάφορες αμειβόμενες επιτροπές. Στις Συνεδριάσεις της ΣτΑ από τα 19 μέλη της ΝΚΧ ακούσαμε τη φωνή μόνο τεσσάρων από αυτούς ενώ οι υπόλοιποι εξεδήλωναν την παρουσία τους μόνο ανεβοκατεβάζοντας το χέρι τους στις ψηφοφορίες. Στην προεδρία της Διοικούσας Επιτροπής, επιδιώχθηκε η τακτική των αραιών συνεδριάσεων, χωρίς προετοιμασία, εκτός του κανονισμού λειτουργίας της Διοικούσας Επιτροπής Η διοίκηση της ΕΕΧ από τη ΝΚΧ χαρακτηρίστηκε από αυταρχική συμπεριφορά, σαφή έλλειψη διοικητικών ικανοτήτων και αδιαφανή διαχείριση των οικονομικών από το σύνολο της ΔΕ. Τα πρώτα δείγματα, το 2007, ήτανε σαφή. Διακοπή της υπηρεσίας νομικής συνδρομής στους συναδέλφους και διάλυση του Παρατηρητηρίου για τα Επαγγελματικά Δικαιώματα των Χημικών. Τι τα αντικατέστησε; Το απόλυτο κενό.

Η επιχείρηση αναβάπτισης και μετονομασίας της Νέας Κίνησης Χημικών **σε Δημοκρατική Κίνηση Χημικών-ΔΗΚΙΧ** θυμίζει τη γνωστή παροιμία με το Μανωλιό.

Η[**Δημιουργική Πρωτοπορία**](http://www.eex.gr/collaboration/parties/Pages/dp.aspx)υφάρπαξε τους ψήφους των συναδέλφων επικαλούμενη ανεξάρτητη και ακομμάτιστη δράση και από την πρώτη κιόλας συνεδρίαση της Συνέλευσης των Αντιπροσώπων, ο εκπρόσωπος της εκλέχτηκε στη Διοικούσα Επιτροπή με το ψηφοδέλτιο της ΝΚΧ (!) για να αποσυρθεί από τη Διοικούσα Επιτροπή έναν χρόνο μετά. Με τι διακήρυξη παραπλάνησε τους συναδέλφους, εξυπηρετώντας στην ουσία το παιχνίδι προσωπικής προβολής και συμφερόντων και ίσως της ΝΚΧ.

**Η ΔΚΧ-Πανεπιστημονική** ενώ στήριξε με νύχια και με δόντια τη Διοίκηση της ΝΚΧ και συνέδραμε μαζί με τις υπόλοιπες παρατάξεις στον αποκλεισμό της ΠΑΣΚ σιγά-σιγά αποσύρθηκε διακριτικά, φροντίζοντας ωστόσο να μην δημιουργεί κωλύματα στη ΝΚΧ και στη μακαριότητα που τη διακατείχε σχετικά με τα προβλήματα των χημικών.

Η **Συνεργασία Χημικών για την Ένωση Ελλήνων Χημικών** δυστυχώς συνέδραμε στην αρχή στην προσπάθεια εξόντωσης της ΠΑΣΚ και πολύ αργότερα οι συνάδελφοι της Συνεργασίας στην προσπάθεια τους να προσφέρουν ουσιαστικά στη Διοίκηση της Ε.Ε.Χ. έτειναν χείρα συνεργασίας στα καθημερινά θέματα της λειτουργίας της Ε.Ε.Χ.

Η ΠΑΣΚ, πιστή στις αρχές της συλλογικότητας είχε απευθύνει την πρόσκληση της συνεργασίας στην προσπάθεια αλλαγής της Ε.Ε.Χ αμέσως μετά τις εκλογές του 2006 αλλά έλαβε αρνητική απάντηση. Ελπίζουμε να βρούμε θετική ανταπόκριση αυτή τη φορά.

Η **Χημική Αντίδραση** πίσω από το προκάλυμμα των ανεξάρτητων, αδέσμευτων, έτοιμων για καταγγελία και κριτική, στήριξε αμέριστα την πολιτική της απερχόμενης Διοίκησης. Για άλλη μια τριετία δεν μας είπε τη γνώμη της για τα προβλήματα και τις καταστάσεις που ταλανίζουν τους χημικούς, παρά προσπάθησε μόνον να χαϊδέψει τα αυτιά των δυσαρεστημένων. Ο εκπρόσωπος της παράταξης στη Διοικούσα Επιτροπή έκανε συνδικαλιστικό τουρισμό. Χαρακτηριστικό παράδειγμα είναι το γεγονός ότι όντας από το 2007 Υπεύθυνος Διεθνών Σχέσεων στη Διοικούσα Επιτροπή, το 2009, δυόμιση χρόνια μετά τον ορισμό του, ζήτησε να ενημερωθεί για τις αρμοδιότητες του!

Δυστυχώς δεν κατέστη δυνατή η εκλογή εκπροσώπου της **Κίνησης Καθηγητών Δευτεροβάθμιας Εκπαίδευσης** στη Διοικούσα Επιτροπή με τη στήριξη της ΠΑΣΚ. Παρόλα αυτά ευελπιστούμε για τη συμμετοχή των συναδέλφων στα όργανα την επόμενη τριετία, ώστε να είναι πιο εύκολη η επικοινωνία με το χώρο της Δευτεροβάθμιας εκπαίδευσης.

Η **Νέα Πνοή** παρόλο που έδωσε ελπιδοφόρα δείγματα γραφής για προσφορά και συμμετοχή, τα οποία είχαμε τη διάθεση να στηρίξουμε, γρήγορα έχασε το βηματισμό της, δεχόμενη συνεχή εσωκομματικά πυρά από την ΝΚΧ.

Εκτός από τη Κίνηση Καθηγητών Δευτεροβάθμιας Εκπαίδευσης και την Νέα Πνοή, οι υπόλοιπες παρατάξεις **προσπάθησαν να αποκλείσουν, να εξοστρακίσουν και να διαλύσουν την ΠΑΣΚ Χημικών δίνοντας ζωή σε σενάρια αστυνομικής περιπέτειας**. Τελικά αυτή η προσπάθεια δεν τους βγήκε. Όταν πλέον κατάλαβαν το στρατηγικό λάθος τους, ότι δεν μπορούν χωρίς τη συμμετοχή όλων να ασκήσουν Διοίκηση, ήταν πολύ **αργά** . Από τις αρχές του 2006 **η ΕΕΧ έχασε κάθε ίχνος αξιοπιστίας, κύρους και παρεμβατικού ρόλου προς τη κοινωνία.**

Σε ταύτιση με τη κυβερνητική πολιτική, όταν η κυβέρνηση της Νέας Δημοκρατίας πήρε μέτρα που ζημίωναν τον κλάδο, η ΝΚΧ για να μην κακοκαρδίσει τη κυβέρνηση απάντησε με μια γραφειοκρατική διαχείριση, των ζητημάτων, εκτός χρόνου, μόνο και μόνο για να μην κατηγορηθεί για πλήρη αδράνεια (με την πίεση της ΠΑΣΚ και των άλλων παρατάξεων). **Είναι χαρακτηριστικό ότι το 10% των αποφάσεων που πάρθηκαν το διάστημα 2007-2009 από τη Διοικούσα Επιτροπή, παραμένουν ανεκτέλεστες!** Είναι επίσης χαρακτηριστική η απώλεια παρέμβασης της Διοίκησης προς την πολιτική εξουσία (τελευταίο δείγμα γραφής ήταν ότι χρειάστηκε αλλαγή κυβέρνησης για να επικυρωθεί η αλλαγή ημερομηνίας των εκλογών της Ε.Ε.Χ από το Υπουργείο Ανάπτυξης!)

**Είναι χαρακτηριστική η αδράνεια που επέδειξε η Διοίκηση της Ε.Ε.Χ την τελευταία τριετία για τα παρακάτω ζητήματα:**

* Το θεσμικό πλαίσιο της Ε.Ε.Χ. (οργανισμός/ιδρυτικός νόμος) και η χρηματοδότηση δεν βελτιώθηκαν, δεν προχώρησαν καθόλου
* Το Προεδρικό Διάταγμα για τα επαγγελματικά δικαιώματα των χημικών καρκινοβατεί λόγω λανθασμένων χειρισμών της Διοίκησης και αδυναμία παρέμβασης στους άλλους επιστημονικούς χώρους.
* Η χρηματοδότηση του ΕΣΠΑ για ελεύθερους επαγγελματίες που εξαιρεί τους χημικούς προχώρησε χωρίς καμία αντίδραση και παρέμβαση.
* Τα μειωμένα οδοιπορικά των χημικών δημοσίων υπαλλήλων σε σχέση με τους μηχανικούς ισχύουν ακόμη.
* Οι θέσεις και παρεμβάσεις για το περιβάλλον θα μπορούσαν να είχαν πολλαπλάσια αποτελέσματα στην κοινωνία και στην πολιτική ζωή. Ενώ υπήρχαν έτοιμες θέσεις δεν υπήρχε κεντρική επικοινωνιακή διαχείριση.
* Η ΕΕΧ φοβήθηκε να εκφράσει την αντίθεση της για τις αλλαγές στο ΓΧΚ με αποτέλεσμα την απώλεια πολύτιμων θέσεων χημικών στον τελευταίο διαγωνισμό του ΑΣΕΠ.
* Η προσπάθεια της κυβέρνησης να διαλύσει το τομέα της έρευνας και τεχνολογίας με τις συγχωνεύσεις στον ερευνητικό ιστό δεν συγκίνησε έγκαιρα τη Διοίκηση της Ε.Ε.Χ. Χρειάστηκε η πίεση της παράταξης μας για να υπάρξει αντίδραση.
* Η παραχώρηση του ΕΦΕΤ από το ΥΠΑΝ στο ΥΠΑΓΡΑΝ σαν να ήταν τα αμπελοχώραφα του Υπουργού πέρασε χωρίς να ενεργοποιήσει τα αντανακλαστικά της Διοίκησης.
* Η αύξηση της ανεργίας στον κλάδο, η ενοποίηση του ΤΕΑΧ χωρίς κανένα διάλογο, ο αποχαρακτηρισμός του χημικού από τα βαρέα και ανθυγιεινά χωρίς καμία επιστημονική τεκμηρίωση ήταν θέματα που δεν άγγιξαν τη Διοίκηση της ΕΕΧ και χρειάστηκαν οι πρωτοβουλίες των άλλων παρατάξεων.
* Στο μέτωπο της Παιδείας, παρά τις εξαγγελίες της ΝΚΧ τόσο για τις δικές της πολιτικές όσο και για την παρέμβαση της στη κυβέρνηση της Νέας Δημοκρατίας, η θέση των χημικών κατέστη πολύ δυσμενέστερη: ο κλάδος ΠΕ04 διασπάσθηκε, οι ώρες Χημείας δεν αυξήθηκαν και ο διορισμός από τον Πίνακα Αναπληρωτών μέσω της αδιαφανούς ανάθεσης ωρομισθίων έγινε ο κανόνας. Η θέση του παρέδρου για τη Χημεία στο Παιδαγωγικό Ινστιτούτο ακόμη δεν έχει προκηρυχθεί. Ενώ η Συνέλευση των Αντιπροσώπων πήρε απόφαση-θέση κατά της αναγνώρισης των κολλεγίων, η θέση αυτή ουδέποτε προβλήθηκε από τη Διοίκηση της Ε.Ε.Χ.

Εμείς αυτό το διάστημα επιμείναμε στην υπεράσπιση των αξιών μας, στην άσκηση εποικοδομητικής κριτικής και στη στήριξη των ενεργειών που κρίναμε ορθές για το σύνολο των Χημικών. Στο διάστημα αυτό αναδιοργανώσαμε το μαζικό μας χώρο, αναβαπτίσαμε την εμπιστοσύνη των συναδέλφων στις προγραμματικές μας θέσεις, διεξαγάγαμε μέσω του Συνεδρίου μας διάλογο με όλες τις τάξεις των χημικών, και οριοθετήσαμε νέους στόχους και σχέδια για την **ανατροπή** αυτού του σκηνικού που συμπιέζει και σκοτεινιάζει τον ορίζοντα όλων των χημικών.

**3. ΠΡΟΓΡΑΜΜΑΤΙΚΕΣ ΘΕΣΕΙΣ-ΣΤΟΧΟΙ ΓΙΑ ΤΗΝ ΤΡΙΕΤΙΑ 2010-2012  
  
Ανάπτυξη και ο ρόλος των χημικών στο αναπτυξιακό μοντέλο της χώρας**

Η βιώσιμη ανάπτυξη, η αειφορία, η Πράσινη Χημεία, έννοιες που είναι κτήμα των χημικών τα τελευταία 15 χρόνια αποτελούν πλέον το αναπτυξιακό όραμα της πράσινης ανάπτυξης για τον τόπο. Επιδιώκουμε να αποκαταστήσουμε τη σχέση των χημικών με τον αναπτυξιακό ιστό της χώρας:

* Καταγραφή των αναπτυξιακών προτάσεων και προώθηση της θέσης των χημικών στους τομείς που αποκτούν πλέον προτεραιότητα:
* Πιστοποίηση αγροτικών προϊόντων
* REACH
* Ποιότητα-τυποποίηση-διαπίστευση
* Πιστοποίηση επαγγελμάτων
* Ανανεώσιμες πηγές ενέργειες
* Διαχείριση υδατίνων πόρων
* Διαχείριση περιβάλλοντος
* Διαχείριση απορριμμάτων
* Διαχείριση αποβλήτων
* Ενεργειακά κτήρια
* Ανακύκλωση υλικών
* Ανάδειξη και ανάπτυξη του ρόλου του χημικού ως συμβούλου επιχειρηματικότητας και ανάπτυξης

Επιπλέον για να διασφαλισθεί ο ρόλος των χημικών στην προστασία της υγείας, του καταναλωτή και του περιβάλλοντος επιδιώκουμε:

* Επισημοποίηση και προώθηση των θέσεων της Ε.Ε.Χ για το θέμα της εποπτείας και του ελέγχου της αγοράς στα τρόφιμα, στο περιβάλλον και στα φάρμακα
* Εξυγίανση του πλαισίου του επίσημου ελέγχου στα τρόφιμα, αγροτικά προϊόντα και ζωοτροφές, πόσιμο νερό και περιβάλλον και του αντίστοιχου ανεξάρτητου αυτοελέγχου
* Παρεμβάσεις στο τομέα της υγείας για τη διασφάλιση του ρόλου των χημικών στο εθνικό σύστημα υγείας και στα ιδιωτικά εργαστήρια-θεραπευτήρια.

**Επαγγελματικά θέματα**

Επιδιώκουμε άμεσα:

• Την ψήφιση του νομικού πλαισίου σχετικά με τα επαγγελματικά δικαιώματα των Χημικών και τον έλεγχο εφαρμογής του.  
• Την επαναλειτουργία του Γραφείου Διαχείρισης των Επαγγελματικών Θεμάτων με πλήρη υποστήριξη σε πανελλαδική κλίμακα.  
• Να κατοχυρώσουμε τον Χημικό στο δημόσιο τομέα: Η κατοχύρωση των συμφερόντων της Δημόσιας διοίκησης του ευρύτερου δημόσιου τομέα, αλλά και γενικότερα της Ελληνικής πολιτείας, διασφαλίζεται με την εκτέλεση των εξειδικευμένων υπηρεσιών χημικού αντικειμένου μόνο από τους επιστήμονες χημικούς.

• Εφαρμογή και επέκταση του Ν. 3518 για την απασχόληση των Χημικών στη Βιομηχανία.   
• Να συμβάλουμε στην κάλυψη των θέσεων Χημικών στα διάφορα Υπουργεία και Οργανισμούς και να δημιουργήσουμε νέες θέσεις.

Για τους χημικούς που δραστηριοποιούνται ως μελετητές ή ως τεχνικοί σύμβουλοι πιστεύουμε ότι πρέπει επιτέλους να καθοριστούν κανόνες ίσης αντιμετώπισης από τα αρμόδια όργανα της πολιτείας με τους συναδέλφους τους που είναι μέλη του ΤΕΕ και του ΓΕΩΤΕ. Ειδικότερα, λαμβάνοντας υπόψη το επιστημονικό και τεχνικό προφίλ του κλάδου, πρέπει να δοθεί η δυνατότητα επιπλέον εναλλακτικής επιλογής σε σχέση με τις κατηγορίες μελετών στις οποίες τους δίνεται σήμερα η δυνατότητα να δραστηριοποιούνται. Συγκεκριμένα, προτείνουμε να δοθεί η δυνατότητα και στους χημικούς να επιλέξουν και την κατηγορία (18) των μελετών : χημικής μηχανικής και χημικών εγκαταστάσεων. Επίσης, πρέπει να υπάρχει ενιαίο φορολογικό καθεστώς για όλους τους μελετητές, καθόσον η σημερινή κατάσταση δημιουργεί ιδιόμορφες στρεβλώσεις και συνθήκες αθέμιτου ανταγωνισμού.  
• Να ξαναρχίσουμε την παροχή νομικών συμβουλών και δικαστικής στήριξης στους Χημικούς για τα επαγγελματικά προβλήματα τους.  
•Να παρέμβουμε δυναμικά στο ενοποιημένο ΤΕΑΧ για την επίλυση των ανισοτήτων και την εξασφάλιση της ανταποδοτικότητας για όλους τους κλάδους ασφαλισμένων.  
  
Οι προτάσεις μας για τις δράσεις αυτές περιλαμβάνουν:  
-Επίσημη καταγραφή των κυρίων επαγγελματικών προβλημάτων από την Ε.Ε.Χ.  
Συνεργασία με τους κλαδικούς συλλόγους και αντίστοιχες εργοδοτικές οργανώσεις ώστε να τονιστεί ο ρόλος του κλάδου  
-Παρεμβάσεις στα Τμήματα Χημείας ώστε να διαμορφωθούν οι κατάλληλες συνθήκες που να προετοιμάζουν κατάλληλα τους απόφοιτους των προπτυχιακών και μεταπτυχιακών σπουδών  
-Προσφορά κατάλληλων προγραμμάτων απασχόλησης από το Παρατηρητήριο της Επαγγελματικής Απασχόλησης των Χημικών & των Εξελίξεων στην Επιστήμη της Χημείας. Το Παρατηρητήριο επανενεργοποιείται ΑΜΕΣΑ.  
  
**Για την Παιδεία και τη Χημική Εκπαίδευση**•Η ΕΕΧ πρέπει να παρέμβει πλέον δυναμικά στην τριτοβάθμια εκπαίδευση ώστε να πιέσει προς τον εκσυγχρονισμό των προγραμμάτων σπουδών Χημείας και τη σύνδεση τους με τις ανάγκες και προοπτικές της ανάπτυξης της χώρας.  
• Ουσιαστική συμμετοχή και παρέμβαση της ΕΕΧ στη διαμόρφωση των προγραμμάτων χημικής εκπαίδευσης και τη συγγραφή των βιβλίων στο δημοτικό, γυμνάσιο, λύκειο και ΤΕΕ.  
• Άμεση αναβάθμιση του μαθήματος της Χημείας στη δευτεροβάθμια εκπαίδευση.  
• Διαρκής επαγρύπνηση σε ό,τι αφορά το διαγωνισμό του ΑΣΕΠ για τις προσλήψεις εκπαιδευτικών, τον καθορισμό της ύλης, τα θέματα και την αναλογία χημικών επί των συνολικών προσλήψεων του ΠΕ04  
  
**Επιμόρφωση και Κατάρτιση των μελών της Ε.Ε.Χ.**  
Η επαγγελματική διαρκής κατάρτιση και επιμόρφωση των μελών της ΕΕΧ είναι βασικός κεντρικός στόχος της παράταξης μας.  
Μετά την εισαγωγή της δια βίου εκπαίδευσης υπό την αιγίδα της ΕΕΧ και με τη στενή συνεργασία Πανεπιστημιακών και κλαδικών συλλόγων των Χημικών μέσα από το Παρατηρητήριο (ΠΕΑΧ) προωθούμε την υλοποίηση – ενεργοποίηση δραστηριότητας e-learning, δηλ ‘ηλεκτρονικής δια βίου εκπαίδευσης’ μέσω του διαδικτύου η οποία θα παρέχεται από το ΠΑΡΑΤΗΡΗΤΗΡΙΟ και θα δίνει τη δυνατότητα σε όλους του Χημικούς ανεξαρτήτου τόπου διαμονής να παρακολουθούν τα έγκυρα προγράμματα της ΕΕΧ.

Επεκτείνουμε τη δραστηριότητα του Παρατηρητηρίου Απασχόλησης στο τομέα της πληροφόρησης για την ανάληψη επιχειρηματικών δραστηριοτήτων και εκμετάλλευση ευκαιριών που δίνονται από τον αναπτυξιακό νόμο.  
  
**Θεσμικό Πλαίσιο και Λειτουργία Ε.Ε.Χ**

• Προώθηση για νομοθετική ρύθμιση του αναθεωρημένου Ιδρυτικού Νόμου της ΕΕΧ.  
• Προώθηση για νομοθετική ρύθμιση του σχεδίου Π.Δ. για τον Οργανισμό Διοίκησης της ΕΕΧ.  
• Αναβάθμιση των υπηρεσιών της ΕΕΧ με προτεραιότητα την ολοκλήρωση της μηχανογραφικής δικτύωσης των Περιφερειακών Τμημάτων με το Κεντρικό Πληροφοριακό Σύστημα μέσα από το Πρόγραμμα Κοινωνία της Πληροφορίας.  
• Ουσιαστική λειτουργία, με βάση το νέο σύγχρονο Κανονισμό, των Επιστημονικών Τμημάτων. Μελέτη θέσεων από ομάδες εργασίας με παροχή αποζημιώσεων για ουσιαστική παραγωγή έργου.  
• Ενεργοποίηση του Γραφείου Τύπου και προβολής της Ε.Ε.Χ. για μόνιμη, ταχεία και δυναμική παρουσία της Ένωσης.

**4. Οι Αρχές μας**

* Πιστεύουμε σε ΕΕΧ με επιστημονική προσέγγιση των θεμάτων και ταυτόχρονα με κοινωνική ευαισθησία.
* Οι θέσεις μας δεν είναι ευκαιριακές, ούτε πρόσκαιρες αλλά διαχρονικές. Δεν επιδιώκουμε υποκατάσταση συνδικαλιστικών φορέων συναδέλφων, αλλά δρούμε επιβοηθητικά γι’ αυτούς και σε συνεργασία μαζί τους.
* Θεωρούμε τους συναδέλφους σαν ενιαίο σύνολο με τις ανά ειδικότητα ή ανά φορέα / τρόπο απασχόλησης ιδιαιτερότητες. Καμία ομάδα χημικών δεν μπορεί να έχει την πρωτοκαθεδρία στην ΕΕΧ.
* Επιδιώκουμε την κατοχύρωση του επαγγέλματος του Χημικού και όλων των Χημικών ειδικοτήτων σε σχέση και με το κοινωνικό όφελος.
* Δεν είμαστε υπό κομματική κηδεμονία. Έχουμε ελευθερία κριτικής και αυτονομία δράσης που την έχουμε κερδίσει με την αυτοοργάνωση μας.
* Είμαστε ανοιχτοί για προγραμματικές συγκλίσεις με τις άλλες παρατάξεις / συνδυασμούς της ΕΕΧ. Πιστεύουμε στη συμμετοχική δημοκρατία και την πρόοδο μέσω του διαλόγου και της σύνθεσης